PRIJEDLOG

Nа osnovu člana 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08), a u vezi sa članom 8. stav (2) tačka e) Zakona o finansiranju institucija Bosne i Hercegovine („Službeni glasnik BiH“, br. 61/04, 49/09, 42/12, 87/12, 32/13 i 38/22) i člana 3. stav (5) Uputstva o načinu planiranja, odobravanja i realiziranja višegodišnjih projekata u institucijama Bosne i Hercegovine („Službeni glasnik BiH“, br. 77/21 i 24/24), Vijeće ministara Bosne i Hercegovine na \_\_\_ sjednici, održanoj \_\_\_\_\_\_\_\_\_\_\_ godine donijelo je

**ODLUKU**

**o odobravanju višegodišnjeg projekta „Nabavka službenog odijela za zaposlene u Upravi za indirektno oporezivanje“**

**Član 1.**

**(Predmet Odluke)**

1. Ovom Odlukom odobrava se Upravi za indirektno oporezivanje nabavka službenog odijela kroz projekat višegodišnjih ulaganja u ukupnoj vrijednosti od 7.200.000,00 KM.
2. Odobrena sredstva iz stava (1) ovog člana, će se realizovati kroz višegodišnji projekat „Nabavka službenog odijela za zaposlene u Upravi za indirektno oporezivanje“ koji će se uvrstiti u Program višegodišnjih ulaganja za period 2024.-2026. godina u vrijednosti od 7.200.000,00 KM i ista će se rasporediti na ekonomskoj kategoriji 6134 – nabavka materijala.

**Član 2.**

**(Izvor finansiranja i dinamika realizacije)**

1. Sredstva iz člana 1. ove odluke osigurat će se iz Budžeta institucija Bosne i Hercegovine.
2. Planirana dinamika potrošnje sredstava iz člana 1. realizirat će se u sljedećim fazama:
3. u 2024. godini 700.000,00 KM,
4. u 2025. godini 3.500.000,00 KM i
5. u 2026. godini 3.000.000,00 KM.

**Član** **3.**

**(Evidencija višegodišnjeg projekta)**

U informacionom sistemu finansijskog upravljanja (ISFU) višegodišnji projekat će se evidentirati kao program posebne namjene (projektni kod) Uprave za indirektno oporezivanje.

**Član 4.**

**(Ažuriranje višegodišnjeg projekta)**

Uprava za indirektno oporezivanje će na osnovu ove odluke sa Ministarstvom finansija i trezora Bosne i Hercegovine vršiti ažuriranje višegodišnjeg projekta, u skladu sa procedurama propisanim Uputstvom o načinu planiranja, odobravanja i realiziranja višegodišnjih projekata u institucijama Bosne i Hercegovine.

**Član 5.**

**(Realizacija Odluke)**

(1) Za realizaciju ove Odluke zadužuje se Uprava za indirektno oporezivanje i Ministarstvo finansija i trezora Bosne i Hercegovine.

**Član 6.**

**(Stupanje na snagu)**

Ova Odluka stupa na snagu danom donošenja i objavljuje se u „Službenom glasniku BiH“.

VM broj\_\_\_\_\_\_\_\_\_\_\_/24 Predsjedavajuća

\_\_\_\_\_\_\_\_\_\_\_\_\_\_ godine Vijeća ministara BiH

Sarajevo Borjana Krišto

**OBRAZLOŽENJE**

**I PRAVNI OSNOV**

Odluka se donosi na osnovu člana 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08) a u vezi sa članom 8. stav (2) tačka e) Zakona o finansiranju institucija Bosne i Hercegovine („Službeni glasnik BiH“, br. 61/04, 49/09, 42/12, 87/12, 32/13 i 38/22) i Uputstva o načinu planiranja, odobravanja i realiziranja višegodišnjih projekata u institucijama Bosne i Hercegovine („Službeni glasnik BiH“, br. 77/21 i 24/24),

**II RAZLOZI ZA DONOŠENJE ODLUKE**

U Upravi za indirektno oporezivanje na snazi je Pravilnik o službenom odijelu zaposlenih u Upravi za indirektno oporezivanje („Službeni glasnik BiH“, br. 57/04 i 4/12) i Odluka o nošenju radnog odijela i opreme broj 02-2082-1/07 od 15.06.2007.godine i 01-02-2-2103/10 od 29.09.2010.godine koji su doneseni 2004. i 2007.godine, u skladu s kojim su zaposleni na određenim radnim mjestima u obavezi nošenja službenog odijela.

Ističemo, da je u Upravi za indirektno oporezivanje kroz godine funkcionisanja, povećan obim poslova i broj izvršilaca sistematizovan Pravilnikom o unutrašnjoj organizaciji u UIO broj: 01-02-2-741-4/23 od 09.06.2023.godine. čije radno mjesto predviđa obavezu nošenja službenog odijela, te je kako od strane zaposlenih tako i Sindikata UIO, u više navrata skretana pažnja na loš kvalitet, izgled, dotrajalost i pohabanost službenog odijela.

Slijedom navedenog, a imajući u vidu da je riječ o dotrajalosti kako zimske tako i ljetne službene uniforme kao i o nedovoljnoj količini istih, ukazala se neodložna potreba da se zamjena i nabavka službenih odijela vrši u kontinuitetu.

Uprava za indirektno oporezivanje je radi rješavanja navedene problematike i obezbjeđivanja adekvatne opremljenosti zaposlenih predložila donošenje Odluke o odobravanju višegodišnjeg projekta „Nabavka službenog odijela za zaposlene u Upravi za indirektno oporezivanje**“**, budući da bi se na taj način u kontinuitetu vršila nabavka uniforme za potrebe zaposlenih, za šta je potrebno dugoročno obezbjediti odgovarajuća sredstva.

Potencijalni rizici i mjere za ublažavanje istih

U skladu sa članom 4. pod f) Uputstva o načinu planiranja, odobravanja i realizacije višegodišnjih projekata u institucijama Bosne i Hercegovine („Službeni glasnik BiH”, broj 77/21 i 24/24), navodimo potencijalne rizike:

|  |  |  |  |  |
| --- | --- | --- | --- | --- |
| Rizik | Iznos | Uticaj | Vjerovatnoća | Mjera za ublažavanje |
| Žalbeni postupci |  | 3 | 3 | Rizik vanjskog okruženja, usljed ulaganja žalbi dolazi do odlaganja ili eventualnog poništenja postupka javne nabavke |

**III OBRAZLOŽENJE PREDLOŽENIH RJEŠENJA**

Članom 1. Prijedloga Odluke odobrava se višegodišnji projekat „Nabavka službenog odijela za zaposlene u Upravi za indirektno oporezivanje“.

Članom 2. regulisan je izvorfinansiranja i dinamika realizacije projekta.

Članom 3. regulisan je način evidentiranja višegodišnjeg projektnog ulaganja u ISFU sistemu.

Članom 4. regulisano je pitanje ažuriranja višegodišnjeg projekta.

Članom 5. zaduženi su Uprava za indirektno oporezivanje i Ministarstvo finansija i trezora Bosne i Hercegovine za realizaciju odluke.

Članom 6. propisuje stupanje na snagu Odluke.

**IV USKLAĐENOST SA ZAKONODAVSTVOM**

S obzirom da se radi o pojedinačnoj odluci Vijeća ministara Bosne i Hercegovine, ne postoji potreba za usklađivanjem iste sa evropskim zakonodavstvom.

**V PROVEDBENI MEHANIZMI I NAČIN OSIGURANJA POŠTIVANJA PROPISA**

Provedbeni mehanizmi utvrđeni su članom 8. Zakona o finansiranju institucija Bosne i Hercegovine („Službeni glasnik BiH“, br. 61/04, 49/09, 42/12, 87/12, 32/13 i 38/22), te članom 5. Prijedloga odluke.

**VI OBRAZLOŽENJE FINANSIJSKIH SREDSTAVA ZA SPROVOĐENJE ODLUKE**

Finansiranje predmetnog projekta osigurat će se iz Budžeta institucija Bosne i Hercegovine u sljedećim

fazama:

1. u 2024. godini 700.000,00 KM,
2. u 2025. godini 3.500.000,00 KM i
3. u 2026. godini 3.000.000,00 KM.

**VII OPIS KONSULTACIJA VOĐENIH U PROCESU DONOŠENJA ODLUKE**

U skladu sa članom 31. Poslovnika o radu Vijeća ministara Bosne i Hercegovine, Prijedlog Odluke je dostavljen Ministarstvu finansija i trezora Bosne i Hercegovine i Uredu za zakonodavstvo, od kojih su zatražena mišljenja.